ভোটের ময়দানে প্রস্তুত বিজেপি! রাজ্যে এল সাড়ে তিনশোর বেশি বাইক

কলকাতা: বাংলা জয়কে পাখির চোখ করে সংগঠন মজবুত করতে কোনও খামতি রাখতে চাইছে না বিজেপি (BJP)। সেই লক্ষ্যেই রাজ্যে এসে পৌঁছেছে সাড়ে তিনশোর বেশি বাইক। বিধানসভা নির্বাচনকে (West Bengal Assembly Election) সামনে রেখে বুথ স্তরের কাজ জোরদার করতেই এই উদ্যোগ বলে বিজেপি সূত্রে খবর।

দলীয় সূত্র অনুযায়ী, রাজ্যের ২৯৪টি বিধানসভা কেন্দ্রের দায়িত্বপ্রাপ্তদের জন্য ২৯৪টি বাইক দেওয়া হবে। বাকি বাইকগুলি জেলা ভিত্তিক বুথ সংযোজকদের হাতে তুলে দেওয়া হবে। মূলত প্রত্যন্ত ও দুর্গম বুথে দ্রুত যাতায়াত এবং সাংগঠনিক কাজ সহজ করতেই এই ব্যবস্থা।

আরও পড়ুন: শীতে ডিমের দাম আকাশছোঁয়া! কবে কমবে দাম?

২০২১ সালের বিধানসভা নির্বাচনেও একইভাবে বাইক দেওয়া হয়েছিল বিজেপির তরফে। তবে সেই সময় বহু বাইকের কোনও খোঁজ মেলেনি বলে অভিযোগ ওঠে। বেলেঘাটার বিজেপি গোডাউনে প্রায় ৩০টি বাইক ফেরত এলেও, পরে সেগুলির কী হয়েছে তা নিয়ে প্রশ্ন তৈরি হয়েছিল। এবারের বাইকগুলি ভিন্ন ভিন্ন রাজ্য থেকে আনা হয়েছে বলে জানা গেছে। ইতিমধ্যেই কিছু জেলায় বাইক বিতরণ করা হয়েছে। বাকি বাইক রাজ্যে পৌঁছনোর পর ধাপে ধাপে অন্যান্য জেলাতেও দেওয়া হবে।

বর্তমানে বিজেপির সাংগঠনিক কাঠামো অনুযায়ী, রাজ্যের ৪৩টি সাংগঠনিক জেলার প্রতিটি জেলা সভাপতি একটি করে গাড়ি পান। সেই গাড়ির খরচ, তেল ও রক্ষণাবেক্ষণের দায়িত্ব নেয় রাজ্য কমিটি। বাইকের ক্ষেত্রেও একই নিয়ম কার্যকর হবে বলে জানা গেছে। পাশাপাশি, রাজ্যের সব পদাধিকারী ও বিভিন্ন মোর্চার সভাপতিদের জন্যও গাড়ি সংক্রান্ত খরচ বহন করে বিজেপি রাজ্য নেতৃত্ব।

প্রসঙ্গত, সম্প্রতি বিজেপির পুনর্মিলন উৎসবে রাজ্য সভাপতির বক্তব্যে উঠে আসে দলের সাংগঠনিক আর্থিক সক্ষমতার প্রসঙ্গ। তিনি বলেন, এক সময় বিজেপির অবস্থা এমন ছিল যে একটি গাড়িতে ছ’জন করে উঠতে হত। সেই ‘দরিদ্র বিজেপি’ এখন অনেকটাই বদলে গিয়েছে। সংগঠনের পরিকাঠামো ও সুযোগ-সুবিধা বেড়েছে বলেই ইঙ্গিত দেন তিনি। সব মিলিয়ে, আসন্ন ভোটের আগে বিজেপির সংগঠনী শক্তি ও প্রস্তুতির ছবি স্পষ্ট—দূরবর্তী বুথ থেকে জেলা সদর, সর্বত্রই নজরদারি বাড়াতে মাঠে নামছে গেরুয়া শিবির।